## Pravilnik o mirenju

### NN 81/2002 (9.7.2002.), Pravilnik o mirenju

# HRVATSKA GOSPODARSKA KOMORA

1345

Na temelju članka 19. stavak 2. i 4.
Zakona o Hrvatskoj gospodarskoj komori (»Narodne novine« broj 66/91, 73/91) i
članka 21. Statuta Hrvatske gospodarske komore (»Narodne novine« broj 11/94. –
pročišćeni tekst, 108/95, 19/96, 64/01) Skup­ština Hrvatske gospodarske komore
na 5. sjednici 2. srpnja 2002. donosi

## PRAVILNIK O MIRENJU

Članak 1.

1.
Pri Hrvatskoj gospodarskoj komori djeluje Centar za mirenje (u daljem tekstu:
Centar).

2.
Centar pruža strankama usluge posredovanja, mirenja i drugih alternativnih načina
rješavanja sporova u kojima jedan ili više izmiritelja na nezavisan i
nepristran način, bez ovlaštenja da odrede obvezujuće rješenje, pomažu
strankama da postignu nagodbu o spornim pitanjima.

3.
Provođenje postupka po ovom Pravilniku mogu zatražiti domaće i strane fizičke
osobe i pravne osobe osnovane po domaćem ili inozemnom pravu u svim sporovima o
pravima o kojima mogu slobodno raspolagati.

4.
Centar ima predsjednika i tajnika. Funkciju predsjednika i tajnika Centra
obavljaju predsjednik i tajnik Stalnog izbranog sudišta pri HGK.

5.
Stranke su ovlaštene pisanim sporazumom odstupiti od primjene odredaba ovog
Pravilnika, ako taj sporazum nije u suprotnosti s funkcijama Centra. U slučaju
sumnje, o tome odlučuje predsjednik Centra.

Članak 2.

1. Postupak mirenja pokreće se na
prijedlog jedne ili više stranaka u sporu. Za pokretanje postupka mirenja nije
potrebno prethodno postojanje sporazuma o mirenju ili o arbitraži.

2. Postupak mirenja nezavisan je od
arbitražnog postupka u kome se odlučuje o sporu među strankama.

3. Pristanak na provođenje postupka
mirenja ne smatra se pristankom na arbitražu u slučaju da postupak mirenja ne
uspije.

Članak 3.

1. Prijedlog za pokretanje postupka
mirenja podnosi se tajniku Centra, koji će od druge stranke zatražiti da se, u
pravilu u roku od 30 dana od dostave prijedloga, izjasni o tom prijedlogu. Ako
se druga stranka protivi postupku mirenja, ili se u odre­đenom roku o njemu ne
izjasni, smatra se da postupak mirenja nije uspio.

2. Smatra se da stranka koja predloži odnosno
koja pristane na provođenje postupka mirenja prihvaća odredbe ovog Pravilnika.

3. Tijekom postupka mirenja stranke će se
suzdržavati od pokretanja drugih postupaka, sudskih ili arbitražnih, za
rješavanje spora o kojem se mirenje provodi, osim ako je to neophodno za
očuvanje njihovih prava.

Članak 4.

1. Postupak mirenja provodi u pravilu
jedan izmiritelj. Stran­ke se mogu sporazumjeti da postupak mirenja provodi
više izmiritelja.

2. Ako postupak mirenja provodi jedan
izmiritelj, stranke će se nastojati sporazumjeti o osobi koja će provesti
postupak mirenja. Ako stranke ne postignu sporazum o toj osobi, predsjednik
Centra će za izmiritelja imenovati prikladnu osobu.

3. Stranke se mogu sporazumjeti da mirenje
provodi pred­sjednik Centra, izmiritelj koga imenuje predsjednik Centra ili
posebno vijeće za mirenje čiji su članovi jedan ili više predstavnika svake
stranke. Ako se stranke nisu drugačije sporazumjele, vijeće za mirenje
sastavljeno od parnog broja izmiritelja sastavlja se tako da svaka stranka
imenuje jednak broj izmiritelja, a vijeće za mirenje sastavljena od neparnog
broja izmiritelja tako da svaka stranka imenuje jednaki broj izmiritelja, a
predsjednika vijeća zajednički imenuju obje stranke. U slučaju da se stranke ne
sporazumiju o predsjedniku vijeća, njega imenuje predsjednik Centra.

4. Osoba koja je u postupku mirenja
sudjelovala kao izmiritelj ne može biti arbitar u sporu koji bude pokrenut u
istoj stvari među istim strankama, osim u slučaju iz čl. 6. ovoga Pravilnika.

Članak 5.

1. Stranke sporazumno određuju opseg
ovlaštenja izmiritelja, a osobito u kojoj je mjeri ovlašten ili dužan aktivno
sudjelovati u izradi prijedloga nagodbe.

2. U okviru sporazuma stranaka izmiritelj
je ovlašten provoditi postupak na način koji smatra prikladnim, uzimajući u
obzir okolnosti slučaja, izražene želje i očekivanja stranaka te interes da se
spor među strankama brzo i trajno okonča. Izmiritelj je u pravilu ovlašten
ispitivati navode i prijedloge stranaka, po potrebi prikupljati određena
obavještenja i saslušavati stranke.

3.
Izmiritelj je ovlašten održavati sastanke s objema strankama istodobno, ili sa
svakom strankom posebno.

4.
Izmiritelj je ovlašten prenositi informacije koje je saznao od jedne stranke
drugoj stranci, osim ako stranka koja je dala informaciju izričito ne zahtijeva
da informacija bude povjerljive naravi.

5.
Ako se stranke nisu drugačije sporazumjele, izmiritelj može, nakon što ispita
spor, izraditi pismeni prijedlog nagodbe koji će se dostaviti strankama.

Članak
6.

Ako
se stranke nagode, sadržaj nagodbe upisuje se u zapisnik koji potpisuju stranke
i izmiritelj.

U
slučaju da stranke to zatraže i sklope sporazum o arbitraži, izmiritelj može
biti imenovan za arbitra koji će donijeti pravorijek na temelju nagodbe. Na
donošenje pravorijeka na temelju nagodbe primjenjuju se odredbe Pravilnika o
arbitraži (Zagrebačkih pravila).

Članak
7.

1.
Izjave stranaka dane u postupku mirenja koji nije uspio ne mogu se koristiti
kao dokaz u arbitražnom, sudskom, upravnom ili nekom drugom postupku.

2.
Podaci koje stranke iznesu tijekom postupka mirenja i ponude za zaključenje
nagodbe povjerljivi su pa su ih stranke, izmiritelj i djelatnici Centra dužni
čuvati kao tajnu.

Članak
8.

Ako
se stranke nisu drugačije sporazumjele, postupak mirenja se okončava:

–
danom zaključenja nagodbe, osim ako nagodba nije obu­hva­­tila sva sporna
pitanja;

–
rješenjem o obustavi postupka koje donosi izmiritelj ili, ako izmiritelj nije
imenovan, tajnik Centra, kad ocijeni da daljnji napori za provođenje postupka
mirenja nisu opravdani.

Članak
9.

Centar
i izmiritelji imaju pravo na naknadu troškova u skladu s važećim pravilima o
troškovima u postupcima koji se vode pred Centrom. Pravila o troškovima utvrđuje
svojom odlukom Upravni odbor Hrvatske gospodarske komore.

Članak
10.

Stupanjem
na snagu ovog Pravilnika prestaju važiti odredbe sljedećih pravilnika:

–
glave »II. Postupak mirenja« članka 12. do 18., te članka 28. Pravilnika o
Stalnom izbranom sudištu pri Hrvatskoj gospodarskoj komori (»Narodne novine«,
br. 113/93 – pročišćeni tekst i 84/96) te

–
glave »Mirenje« članka 44. do 48. Pravilnika o rješavanju sporova s međunarodnim
elementom – Zagrebačka pravila (»Narodne novine«, br. 25/92).

Članak
11.

Ovaj
pravilnik stupa na snagu osmog dana od dana objave u »Narodnim novinama«.

Broj:
1681/1-2002.
Zagreb, 2. srpnja 2002.

            Predsjednik **Nadan Vidošević,** v. r.

Pravilnik, NN 81/2002-1345